Document ID: 32009D0159

KOMISSION PÄÄTÖS,
tehty 25 päivänä helmikuuta 2009,
poikkeusluvan myöntämisestä Itävallalle radiotaajuuksien 5 875-5 905 MHz yhdenmukaistetusta käytöstä älykkäiden liikennejärjestelmien turvallisuussovelluksissa tehdyn päätöksen 2008/671/EY nojalla
(tiedoksiannettu numerolla K(2009) 1136)
(Ainoastaan saksankielinen teksti on todistusvoimainen)
(2009/159/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 5 kohdan,
ottaa huomioon radiotaajuuksien 5 875-5 905 MHz yhdenmukaistetusta käytöstä älykkäiden liikennejärjestelmien turvallisuussovelluksissa 5 päivänä elokuuta 2008 tehdyn komission päätöksen 2008/671/EY (2) ja erityisesti sen 3 artiklan 2 kohdan,
ottaa huomioon Itävallan 25 päivänä marraskuuta 2008 esittämän pyynnön,
sekä katsoo seuraavaa:
(1)
Jäsenvaltioiden on päätöksen 2008/671/EY nojalla viimeistään 6 päivänä helmikuuta 2009 varattava ja asetettava ilman yksinoikeutta saataville taajuusalue 5 875-5 905 MHz käytettäväksi älykkäissä liikennejärjestelmissä (Intelligent Transport Systems, ITS).
(2)
Päätöksen 2008/671/EY 3 artiklan 2 kohdassa säädetään, että jäsenvaltiot voivat päätöksen N:o 676/2002/EY 4 artiklan 5 kohdan nojalla pyytää itselleen poikkeusluvan siirtymäaikoihin ja/tai radiotaajuuksien yhteiskäyttöjärjestelyihin.
(3)
Itävalta on ilmoittanut komissiolle, että koska kyseinen taajuusalue on tällä hetkellä osoitettu yksinoikeudella liikkuvien elektronisten uutisointijärjestelmien (Electronic News Gathering, ENG) käyttöön, Itävalta ei pysty täyttämään päätöksen 2008/671/EY vaatimuksia asetetussa määräajassa.
(4)
Itävallan viranomaiset ovat vuonna 1989 myöntäneet Itävallan yleisradioyhtiölle oikeuden asentaa ja käyttää ENG-järjestelmiä, ja lupa on voimassa määräämättömän ajan koko Itävallassa. Itävallan mukaan Itävallan yleisradioyhtiö tulee ottamaan käyttöön muilla taajuuksilla toimivan uuden ENG-järjestelmän ja on suostunut luopumaan taajuusalueen 5 875-5 905 MHz käyttöluvasta 31 päivään joulukuuta 2011 mennessä. Taajuusalue 5 875-5 905 MHz tulee siis 1 päivänä tammikuuta 2012 kokonaisuudessaan saataville käytettäväksi päätöksen 2008/671/EY mukaisesti ITS-järjestelmien turvallisuussovelluksissa.
(5)
Itävalta on komissiolle 25 päivänä marraskuuta 2008 toimittamallaan kirjeellä virallisesti pyytänyt siirtymäkautta, jonka aikana ITS-järjestelmiä voitaisiin käyttää Itävallassa ainoastaan ajallisten ja alueellisten rajoitusten puitteissa. Itävallan taajuushallinnosta vastaavat viranomaiset asettavat rajoitukset niin, että ITS-järjestelmät voivat toimia koordinoidusti Itävallan yleisradioyhtiön ENG-järjestelmien kanssa.
(6)
Itävalta on esittänyt pyyntönsä tueksi riittävät tiedot ja tekniset perustelut, jotka pohjautuvat erityisesti CEPT:n lausuntoon, jonka mukaan ENG-järjestelmien ja ITS-järjestelmien turvallisuussovellusten välillä saattaisi esiintyä haitallisia häiriöitä, ellei kansallisella tasolla toteuteta toimenpiteitä järjestelmien rinnakkaisen toiminnan turvaamiseksi. Tällaiset haitalliset häiriöt saattaisivat pahimmillaan johtaa vakaviin liikenneonnettomuuksiin.
(7)
Taajuusalueen 5 875-5 905 MHz käyttöä ITS-järjestelmissä koskeva täysi kielto koskisi ainoastaan pientä osaa Itävallasta ja lyhyitä ajanjaksoja. Kyseisen taajuusalueen käyttö ITS-järjestelmissä olisi edelleen sallittua muualla Itävallassa Itävallan taajuushallinnosta vastaavien viranomaisten koordinoinnin alaisuudessa. Poikkeuslupa ei siten merkittävästi vaikuttaisi ITS-teknologian käyttöönottoon Itävallassa, varsinkin kun tällaisia järjestelmiä odotetaan olevan kaupallisesti saatavilla vuoteen 2011 mennessä varsin rajallisesti.
(8)
Poikkeusluvan erityisluonteen vuoksi siirtymäkauden sujuvaa toteutumista edesauttaisi raportointi ITS- ja ENG-järjestelmien tilanteen kehittymisestä Itävallassa.
(9)
Radiotaajuuskomitean jäsenet ilmoittivat 17 päivänä joulukuuta 2008 pitämässään kokouksessa, etteivät he vastusta tätä siirtymäkauden poikkeusta.
(10)
Pyydetty poikkeuslupa ei haittaisi kohtuuttomasti päätöksen 2008/671/EY täytäntöönpanoa eikä aiheuttaisi kohtuuttomia eroja jäsenvaltioiden kilpailu- tai sääntelytilanteiden välillä. Itävallan erityistilanne huomioon ottaen poikkeusluvalle on riittävät perusteet ja päätöksen 2008/671/EY täytäntöönpanoa Itävallassa on helpotettava,
ON TEHNYT TÄMÄN PÄÄTÖKSEN:
1 artikla
Itävallalle myönnetään tässä päätöksessä säädetyin ehdoin lupa poiketa velvoitteistaan, jotka perustuvat radiotaajuuksien 5 875-5 905 MHz yhdenmukaistetusta käytöstä älykkäiden liikennejärjestelmien turvallisuussovelluksissa tehtyyn päätökseen 2008/671/EY.
2 artikla
Itävalta voi 31 päivään joulukuuta 2011 saakka rajoittaa ajallisesti ja alueellisesti taajuusalueen 5 875-5 905 MHz käyttöä älykkäiden liikennejärjestelmien turvallisuussovelluksissa niiden toiminnan koordinoimiseksi Itävallan yleisradioyhtiön samalla taajuusalueella toimivien uutisointijärjestelmien kanssa.
3 artikla
Itävallan on 30 päivään kesäkuuta 2011 mennessä toimitettava komissiolle raportti tämän päätöksen täytäntöönpanosta.
4 artikla
Tämä päätös on osoitettu Itävallan tasavallalle.
Tehty Brysselissä 25 päivänä helmikuuta 2009.

Labels: 12
7
8